Komisijos sprendimas
2000 m. rugsėjo 29 d.
nustatantis gyvūnų sveikatos ir visuomenės sveikatos reikalavimus bei veterinarinį sertifikavimą importuojant ūkiuose auginamų Ratitae genties paukščių mėsą ir iš dalies keičiantis Sprendimą 94/85/EB, pateikiantį trečiųjų šalių, iš kurių valstybės narės leidžia importuoti šviežią paukštieną, sąrašą
(pranešta dokumentu Nr. C(2000) 2885)
(tekstas svarbus EEE)
(2000/609/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 26 d. Tarybos direktyvą 91/494/EEB dėl gyvūnų sveikatos reikalavimų, reglamentuojančių Bendrijos vidaus prekybą šviežia paukštiena ir jos importą iš trečiųjų šalių [1], su paskutiniais pakeitimais, padarytais Direktyva 1999/89/EB [2], ypač į jos 9 straipsnio 1 dalį, 11 straipsnio 1 dalį, 12 straipsnį, 14 straipsnio 1 dalį ir 14a straipsnį,
atsižvelgdama į 1992 m. gruodžio 17 d. Tarybos direktyvą 92/118/EEB, nustatančią gyvūnų sveikatos ir visuomenės sveikatos reikalavimus, reglamentuojančius produktų, kuriems netaikomi minėti reikalavimai, nustatyti specialiose Bendrijos taisyklėse, nurodytose Direktyvos 89/662/EEB A priedo 1 dalyje, ir, ligų sukėlėjų atžvilgiu, Direktyvoje 90/425/EEB, prekybą Bendrijoje ir jų importą į Bendriją [3], su paskutiniais pakeitimais, padarytais Direktyva 97/79/EB [4], ypač į jos 10 straipsnį,
kadangi:
(1) Ratitae genties paukščiai yra "naminiai paukščiai" pagal Direktyvos 91/494/EEB 2 straipsnio apibrėžimą ir "ūkiuose auginami medžiojami gyvūnai" pagal 1990 m. lapkričio 27 d. Tarybos direktyvos 91/495/EEB dėl visuomenės ir gyvūnų sveikatos problemų, turinčių įtakos triušienos ir ūkiuose auginamų medžiojamų gyvūnų mėsos gamybai ir tiekimui į rinką [5] 2 straipsnį.
(2) Ratitae genties paukščių mėsą leidžiama importuoti iš trečiųjų šalių, jeigu laikomasi bent Direktyvos 91/494/EEB III skyriaus gyvūnų sveikatos reikalavimų ir, laikantis Direktyvos 92/118/EEB I priedo 11 skyriaus reikalavimų, vykdomi Direktyvos 91/495/EB III skyriaus visuomenės sveikatos reikalavimai.
(3) Įsigaliojus šiam sprendimui, Direktyvos 91/495/EEB 17 straipsnio reikalavimai nebebus taikomi ūkiuose auginamų Ratitae genties paukščių mėsai.
(4) Ratitae genties paukščių mėsai nėra taikomas nei 1994 m. gruodžio 20 d. Komisijos sprendimas 94/984/EB, nustatantis gyvūnų sveikatos reikalavimus ir veterinarijos sertifikatus importuojant šviežią paukštieną iš tam tikrų trečiųjų šalių [6], su paskutiniais pakeitimais, padarytais Sprendimu 2000/352/EEB [7], nei 1997 m. vasario 28 d. Komisijos sprendimas 97/219/EB, nustatantis gyvūnų sveikatos ir visuomenės sveikatos reikalavimus bei veterinarinį sertifikavimą importuojant ūkiuose auginamų medžiojamų gyvūnų mėsą ir triušieną iš trečiųjų šalių [8], su pakeitimais, padarytais Komisijos sprendimu 2000/160/EB [9], nes minėti paukščiai neįtraukti į šių sprendimų taikymo sritį.
(5) Būtina atitinkamai nustatyti gyvūnų sveikatos ir visuomenės sveikatos reikalavimus bei veterinarinį sertifikavimą importuojant ūkiuose auginamų Ratitae genties paukščių mėsą į Bendriją.
(6) 1996 m. lapkričio 22 d. Komisijos sprendimas 96/659/EB dėl apsaugos priemonių dėl Krymo-Kongo hemoraginės karštinės [10] su paskutiniais pakeitimais, padarytais Sprendimu 97/183/EB [11], leidžia valstybėms narėms importuoti Ratitae genties paukščių mėsą, jeigu dėl Krymo-Kongo hemoraginės karštinės suteikiamos papildomos garantijos; į šias garantijas derėtų atsižvelgti.
(7) Čekijos Respublika, Izraelis ir Šveicarija yra apimtos Niukaslio ligos, tačiau jos taiko Niukaslio ligos kontrolės priemones, kurios yra bent jau lygiavertės nustatytosioms Tarybos direktyvoje 92/66/EEB [12] su paskutiniais pakeitimais, padarytais Austrijos, Suomijos ir Švedijos stojimo aktu.
(8) Tuo remiantis, tikslinga leisti iš minėtų šalių importuoti ūkiuose auginamų Ratitae genties paukščių mėsą.
(9) Kai kurios trečiosios šalys yra apimtos Niukaslio ligos ir jos netaiko priemonių, kurios yra bent jau lygiavertės nustatytosioms Direktyvoje 92/66/EEB. Tačiau šioms šalims turėtų būti sudaryta galimybė eksportuoti šviežią Ratitae genties paukščių mėsą į Europos Sąjungą, jeigu tik šių šalių priemonės, taikomos minėtai ligai kontroliuoti, suteiktų veterinarines garantijas, kurios būtų bent jau lygiavertės nustatytosioms Direktyvos 91/494/EEB II skyriuje.
(10) Namibija, Pietų Afrika ir Zimbabvė yra suteikusios pirmiau minėtas būtinas garantijas, leidžiančias importuoti ūkuose auginamų Ratitae genties paukščių mėsą, laikantis šio sprendimo II priedo 2 dalyje B pavyzdyje pateiktame sertifikate nustatytų reikalavimų, ir yra pateikusios Komisijai tinkamą statistiškai pagrįstą mėginių atrankos planą, kad būtų vykdoma Niukaslio ligos priežiūra ūkiuose, iš kurių ūkiuose auginamų Ratitae genties paukščiai bus paskersti ir siunčiami eksportui į ES.
(11) Nustatant Ratitae genties paukščių mėsos importo iš trečiųjų šalių reikalavimus, reikėtų atsižvelgti į 1993 m. gruodžio 22 d. Tarybos direktyvą 93/119/EB dėl gyvūnų apsaugos juos skerdžiant arba užmušant [13].
(12) Nustatant visuomenės sveikatos reikalavimus, taikomus importuojant Ratitae genties paukščių mėsą, reikėtų atsižvelgti į 1996 m. balandžio 29 d. Tarybos direktyvą 96/22/EB dėl draudimo vartoti gyvulininkystėje tam tikras medžiagas, turinčias hormoninį ar tirostatinį poveikį, bei beta antagonistus ir dėl Direktyvų 81/602/EEB, 88/146/EEB ir 88/299/EEB panaikinimo [14], ir į 1996 m. balandžio 29 d. Tarybos direktyvą 96/23/EB dėl kai kurių medžiagų ir jų likučių gyvuose gyvūnuose ir gyvūninės kilmės produktuose monitoringo priemonių, panaikinančią Direktyvas 85/358/EEB ir 86/469/EEB bei Sprendimus 89/187/EEB ir 91/664/EEB [15].
(13) Siekiant visiškai suderinti reikalavimus, taikomus importuojant Ratitae genties paukščių mėsą, turi būti sudarytas trečiųjų šalių, kurioms leista naudoti Ratitae genties paukščių mėsos sertifikatus, sąrašas.
(14) Šis sąrašas turi būti grindžiamas pagrindiniu trečiųjų šalių, iš kurių valstybės narės leidžia importuoti šviežią paukštieną, sąrašu, sudarytu pagal Komisijos sprendimą 94/85/EB [16] su paskutiniais pakeitimais, padarytais Sprendimu 96/2/EB [17].
(15) Tunisas yra pateikęs reikiamas garantijas, leidžiančias įtraukti šią šalį į Sprendimu 94/85/EB sudarytą sąrašą.
(16) Šiame sprendime numatytos priemonės atitinka pranešimo procedūrą, pateiktą Pasaulinės prekybos organizacijos (PPO) sudarytame Susitarime dėl sanitarinių ir fitosanitarinių priemonių (SFP) taikymo.
(17) Šiame sprendime nustatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės leidžia importuoti ūkiuose auginamų Ratitae genties paukščių šviežią mėsą tik iš I priede išvardytų trečiųjų šalių arba jų dalių, jeigu mėsa atitinka II priede pateikto atitinkamo veterinarijos sertifikato reikalavimus ir jeigu prie jos pridedamas tinkamai užpildytas ir pasirašytas sertifikatas. Sertifikatą sudaro bendroji dalis, atitinkanti II priedo 1 dalies reikalavimus, ir vienas iš konkrečių sveikumo patvirtinimų, atitinkančių II priedo 2 dalies reikalavimus pagal I priede nustatytą reikiamą pavyzdį (A arba B).
2 straipsnis
Laikantis ISO kodekso abėcėlinės tvarkos, Sprendimo 94/85/EB priede įterpiama ši nauja eilutė:
"TN | Tunisas | x" |
3 straipsnis
Šis sprendimas taikomas nuo 2000 m. spalio 1 d. sertifikuotoms siuntoms.
4 straipsnis
Šis sprendimas skirtas valstybėms narėms.
Priimta Briuselyje, 2000 m. rugsėjo 29 d.